
Vas(II)-dioxim komplex vegyületek Mössbauer-vizsgálata

Az oxim vegyületek többek között a rákellenes gyógyszeralapanyagok kifejlesztésében jutnak szerephez. A maximális biológiai szelektivitás gyakran csak bonyolult molekula geometriával érhető el, ennek megfelelhetően, ebben a kutatásban vas-oxim-származékok előállítása és jellemzése volt a célunk.
Az előzetes kutatásokban axiális helyzetű ligandumokkal rendelkező vas-dimetil-glioxim komplexeken és vas-trisz-dioximokon végeztek Mössbauer-méréseket és DFT számításokat. Megállapították, hogy az axiális helyzetű ligandumok hiányában a vas kettes vegyértékű és nagyspinű állapotban van a vas-bisz-glioximokban. Minden más általuk vizsgált esetben kisspinű állapotot találtak az axiális helyzetű ligandumokkal rendelkező vas-metil-etil-glioximokban [1].
Kérdéses, hogy a fent említett kutatásokban tett megállapítások elágazó oldalláncú dioxim komplexekre is igazak-e, vagy a felhasznált dioximtól függően változhat a vas spinállapota? Annak a megállapítása is céljaink közt szerepelt, hogy sikerült-e a kívánt terméket előállítanunk? Ehhez szorosan kapcsolódik az a kérdés, hogy sikerült-e elkerülnünk a minta szennyeződését?
A jelen vizsgálatokhoz az 57Fe Mössbauer-spektroszkópia módszerét alkalmaztuk, ami szelektíven tudja vizsgálni a különböző vas szpecieszeket.
Az új vas-dioxim komplexek preparációjának számos nehézsége ellenére, sikerült szennyezés mentes egyfázisú termékként előállítanunk háromféle új vas-dioxim komplexet, ezek: [Fe(gliox)3(BOH)2], [Fe(Me-i-propil-glioxH)2(2-imidazolidon)2], [Fe(Me-i-propil-glioxH)2(2-amino-pirimidin)2]. Az együttműködő partnereink várakozásai szerint ezek a komplexek egyes rákos megbetegedések kezelésére szolgáló gyógyszerek alapanyagául szolgálhatnak.
Az új vas-dioxim komplexekre jellemző Mössbauer-paramétereket meghatároztuk. Kitűnt, hogy a vas-dioxim komplex előállítását célzó preparációk sikeressége könnyen ellenőrizhető Mössbauer-spektroszkópiával.
A Mössbauer-paraméterek alapján meghatároztuk ebben a három vas-dioxim komplexben a vas spin állapotát: – [Fe(gliox)3(BOH)2] – kisspinű a vas;
– [Fe(Me-i-propil-glioxH)2(2-imidazolidon)2] – nagyspinű a vas;
– [Fe(Me-i-propil-glioxH)2(2-amino-pirimidin)2] – nagyspinű a vas.
Fényt derítettünk egy nem várt érdekes jelenségre is: a dioximokhoz kapcsolt elágazó oldalláncok jelentős hatással lehetnek a vas spin állapotára. A planáris részhez kapcsolt különböző ligandumokkal spinváltást idézhetünk elő a központi vas atomban – ennek kihasználása a későbbi biológiai alkalmazásokban még hasznos lehet.
1 Kuzmann E. et al. 2012: Mössbauer study of novel iron(II)complexes with oximes in low spin and high spin states. – Radiation Physics and Chemistry. pp1 632-634.



